Investitsiyalar vaziri Sardor Umurzoqov yoshlar bilan uchrashuvda unga shogird tushish istagini bildirgan talabaning iltimosini qabul qildi

Investitsiyalar va tashqi savdo vaziri Sardor Umurzoqov unga shogird bo‘lishni istagan yigitning taklifini qabul qildi, deya xabar bermoqda “Daryo” muxbiri.

 Sardor Umurzoqov.
Toshkent yoshlar forumi doirasida turli uchrashuvlar, xususan, hukumat a’zolarining yoshlar bilan muloqotlari tashkil etilmoqda. Forumning ikkinchi kuni — 21-dekabrda ITSV rahbari Sardor Umurzoqov yoshlar bilan uchrashdi.
Muloqot davomida Toshkentdagi Yoju texnika instituti 4-bosqich talabasi Muhammad Jalilov vazirga murojaat qilib, so‘zining avvalida Umurzoqov bilan Toshkent Besh tashabbus harakati festivalida ko‘risha olmaganini ta’kidladi.
Shundan so‘ng u vazirdan iltimos qildi: “Sizdan iltimosim shuki, meni yoningizga olib, shogird sifatida ish o‘rgatsangiz”. Sardor Umurzoqov talabadan nima ish bilan shug‘ullanishini so‘radi. Talaba endi ish o‘rganmoqchi ekanini aytdi.
Yigitning so‘zlarini tinglagan vazir Umurzoqov uning iltimosini qabul qildi va shu joyning o‘zida birinchi o‘rinbosari Aziz Voitovga: “Tadbirdan keyin tez mening oldimga olib borasiz”, — deb topshiriq berdi.
2021-yilning may oyida Toshkent Besh tashabbus harakati festivali davomida bosh vazir o‘rinbosari, turizm va sport vaziri Aziz Abduhakimov yoshlar bilan muloqoti davomida turizm sohasi bo‘yicha birdaniga uchta taklif bildirgan Shahboz Zaripovni vazirlikka ishga taklif qilgan edi.